 

**NENO LA UKARIBISHO KUTOKA KWA AFISA MTENDAJI MKUU WA BRELA BW. GODFREY NYAISA KATIKA UFUNGUZI WA MAFUNZO KWA WAANDISHI WA HABARI WANAORIPOTI KUTOKA MKOA WA DAR ES SALAAM YANAYOFANYIKA KATIKA UKUMBI WA MKUTANO WA HOTELI YA MORENA TAREHE 18 JUNI, 2024**

Ndugu Mgeni Rasmi, Katibu Mkuu Wizara ya Viwanda na Biashara – Dkt. Hashil Abdallah

Katibu Tawala wa Mkoa wa Morogoro-Dkt Mussa Ali Mussa

Mkurugenzi wa Maendeleo ya Biashara kutoka Wizara ya Viwanda na Biashara

Wakurugenzi kutoka Wakala wa Usajili wa Biashara na Leseni (BRELA)

Washiriki wa mafunzo, Waandishi wa Habari mnaoripoti kutoka mkoa wa Dar es Salaam

**Nawasalimu kwa jina la Jamhuri ya Muungano wa Tanzania**

Awali ya yote napenda kumshukuru Mwenyezi Mungu mwingi wa rehema kwa kutujalia uzima na kutuwezesha kujumuika mahala hapa siku hii ya leo.

Napenda kukushukuru sana Katibu Mkuu wa Wizara ya Viwanda na Biashara Dkt. Hashil Abdallah kwa kukubali mwaliko wetu na kufika kufungua mafunzo haya. Ninatambua kuwa una majukumu mengi ya Kitaifa lakini kwa kutambua umuhimu wa nafasi za vyombo vya habari umethamini na kufika kuungana nasi hapa leo.

Nakumbuka mwaka 2022 BRELA ilifanya mkutano wake wa kwanza na Wahariri wa Vyombo vya Habari na wewe mwenyewe uridhia kuja kufungua mkutano huo ambao ulifanyika katika jiji hili la Morogoro na leo hii umeridhia kushiriki tena kutufungulia mafunzo ya kwanza kati ya BRELA na Waandishi wa Habari wanaoripoti kutoka mkoa wa Dar es Salaam naomba niseme tena nakushukuru sana kwa kutenga muda wako na kutupa kipaumbele kushiriki nasi.

Pia naomba nikushukuru Katibu Tawala wa Mkoa wa Morogoro-Dkt Mussa Ali Mussa kwa kuridhia kushiriki nasi hafla hii ya ufunguzi wa mafunzo ya kwanza kwa waandishi wa habari. Mafunzo haya tumeyaleta mkoani kwako ili waandishi hawa waweze kupata usikivu lakini ushiriki wao unaongeza pato la uchumi wa wafanyabiashara wa mkoa wa Morogoro.

Zaidi ya yote naomba nikujuze kuwa mafunzo haya yatakuwa ni endelevu tumeanza na wanaoripoti kutoka mkoa wa Dar es Salaam ila katika siku za usoni tutawafikia waandishi wa habari wa mkoa wako.

Binafsi kama Afisa Mtendaji Mkuu wa BRELA na kwa niaba ya Menejimenti ninayoisimamia nipende kuwashukuru Wahariri wa Vyombo vya Habari kuwaruhusu kuja kupata mafunzo naomba muelewe kuwa mafunzo haya ni utekelezaji wa moja ya maazimio ya vikao ambavyo tumekuwa nao na lengo la kuwaleta katika jiji la Morogoro ni kupata usikivu mzuri wa kile ambacho BRELA inatamani kuongea nanyi.

**Ndugu Mgeni Rasmi**

Mbele yako ni waandishi wa habari wanaoripoti kutoka mkoa wa Dar es Salaam, ambapo Washiriki ni kutoka vyombo vya habari 44 ambapo waandishi 10 kutoka katika vituo vya runinga, waandishi 11 kutoka vituo vya redio, waandishi 12 kutoka kwenye vituo vya habari vinavyochapisha magazeti na waandishi 11 wanaoandikia kupitia mitandao ya kijamii kwa jina maarufu *blogs*.

Jumla ya makundi ya wanahabari 44 walioshiriki mafunzo wanatoka katika vyombo mbalimbali vya habari ikiwemo vya umma na binafsi, na sisi BRELA tutawanoa mambo mbalimbali yahusuyo taasisi kwa muda wa siku nne kuanzia leo tarehe 18 Juni, 2024 hadi tarehe 21 Juni, 2024. Natambua kuwa kwa upana wa majukumu ya BRELA siku hizi nne haziwezi kutosha ila tutawapitisha katika mambo ya msingi na ni kuahidi huu utakuwa ni mwanzo wa safari ya mahusiano yetu katika kuwajengea uwezo na pia kufanya kazi kwa ukaribu pamoja nao.

**Ndugu Mgeni Rasmi**

Utekelezaji na ufanikishaji wa majukumu yanaongozwa kupitia mpango wa miaka mitano ya taasisi kuanzia 2021/2022 hadi 2025/2026. Katika malengo manne ya taasisi yaliyojiwekea ni kuhakikisha taasisi inauwezo wa kutoa huduma bora na kuwajengea ufahamu wadau katika kuzijua majukumu ya taasisi na kujua namna ya kutumia mifumo yake.

Mbali na utekelezaji wa mpango mkakati, pia taasisi ina mpango mkakati wa mawasiliano wa mwaka 2021/202 hadi 2025/2026 ambapo moja ya mikakati iliyojiwekea ni kujenga mahusiano na wadau wa habari ambao ni wahariri pamoja na waandishi wa habari ila pia kutoa mafunzo pamoja na kuwa na mikutano yenye lengo la kujengana ili kuweza kulisaidia taifa katika ukuaji wa sekta ya biashara

**Ndugu Mgeni Rasmi**

Katika ufanikishaji wa utekelezaji wa mipango mikakati hiyo, kwa mwaka wa fedha 2021/2022 kwa mara ya kwanza taasisi ilikutana na wahariri wa vyombo vya habari na mkutano huu ulitoa mafanikio chanya kwa kuweza kujadiliana kwa pamoja namna ya kushirikiana katika kufanikisha taarifa zinatokelezwa na taasisi zinawafikia wananchi kwa haraka bila vikwazo, kujenga taswira ya taasisi, kudumisha uhusiano pamoja na kutoa elimu juu ya majukumu ya BRELA.

Kwa mwaka wa fedha 2022/2023, taasisi ilifanikisha kuwajengea uwezo wahariri wa vyombo vya habari katika eneo la dhana nzima ya umiliki manufaa. Mafunzo haya yaliwapa uelewa wahariri umuhimu wa wamiliki wa kampuni kuwasilisha taarifa zao kulingana na sheria na taratibu zilizoanzishwa.

Na kwa mwaka wa fedha 2023/2024, taasisi inatekeleza mikakati hiyo kwa kutoa mafunzo kwa waandishi wa habari wenye ueledi wa kuandika habari za biashara. Utoaji wa mafunzo kwa waandishi wa habari utasaidia kuwajengea uelewa wa majukumu ya taasisi na hii itasaidia mara kwa mara waandishi wa habari kuwa na uwezo wa kuandika na kuibua masuala tofauti yahusuyo Taasisi kwa ajili ya kuelimisha umma pamoja na taasisi kuwa na kanzi data ya waandishi wa habari wenye nia ya kuandika habari za taasisi.

**Ndugu Mgeni Rasmi**

Taasisi imekuwa ikiwashirikisha waandishi wa habari kufanya kazi ya utoaji wa habari na taarifa mbalimbali kulingana na matukio yanayofanyika ndani na nje ya taasisi. Vyombo vya habari hivi vimekuwa vikitoa taarifa ambazo hazijitoshelezi na kupelekea kushindwa kuandika makala mbalimbali za taasisi. Hii ni kutokana na changamoto zifuatazo;

1. Waandishi kutokuwa na elimu kuhusu majukumu ya taasisi kwa kuwa hawajawahi kupata mafunzo yoyote yahusuyo majukumu hayo. BRELA imekuwa ikitekeleza majukumu yake kwa ufanisi chini ya Sheria mbalimbali kama ifuatavyo;
2. Kusajili Makampuni (The Companies Act, Cap. 212);
3. Kusajili Majina ya Biashara (The Business Names Act, Cap. 213 R.E. 2002);
4. Kusajili Alama za Biashara na Huduma (The Trade and Service Marks Act, Cap. 326 R.E. 2002);
5. Kutoa Hataza (The Patents (Registration) Act, Cap. 217 R.E. 2002);
6. Kutoa Leseni za Viwanda (The National Industries (Licensing and Registration) Act, Cap 46 R.E. 2002); na
7. Kutoa Leseni za Biashara Kundi “A” (The Business Licensing Act Cap. 208 R.E. 2002).

Kupitia Sheria hizi ambazo zinatoa huduma kabla na baada ya Sajili na Utoaji wa Leseni kama usipopata elimu namna zinavyofanya kazi itakuwa ni changamoto kwa mwandishi wa habari kandika taarifa ambazo zinaweza kusaidia jamii katika kuona umuhimu wa urasimishaji wa biashara zaidi wataishia kuandika habari za matukio.

Naomba nitoe mifano hai mmoja ambao umetokea mwezi huu uliotokana na makosa ya kiuandishi hii ni kutokana na mwandishi huyo kutokujua utendaji kazi wa taasisi. Tarehe 1 Juni, 2024 BRELA ilitoa taarifa kwa umma juu ya msamaha wa ada ya uwasilishaji wa nyaraka za kampuni zilizosajiliwa kabla ya mwaka 2018. Moja ya chombo cha habari kiliripoti kuwa BRELA yatoa msamaha kwa kampuni wakati ukiisoma ile habari ndani yake aliyetoa msamaha ni Waziri wa Viwanda na Biashara kwa kuzingatia Kifungu cha 452A cha Sheria ya Kampuni, Sura ya 212 na sio BRELA.

Kwa kuongeza makosa mengine tuliyoyaona ni chombo cha habari kimoja kiliwahi kuandika habari iliyobeba kichwa cha habari “Serikali kuboresha sera ya Miliki Bunifu” wakati kiuhalisia hakuna sera ya miliki ubunifu hivyo huwezi kuboresha hivyo huwezi kuboresha kisichokuwepo ila ukiisoma habari hii unagundua kuwa mwandishi anahitaji kupewa mafunzo

Pia kumekuwa na changamoto kwa waandishi katika kutofautisha ni wakati upi wanatakiwa kusema habari imetolewa na Afisa Mtendaji Mkuu au Msajili kama usipoelewa utendaji kazi wa BRELA inaleta changamoto katika uandishi.

1. Taasisi haina kanzi data ya waandishi wake ambao wataweza kuwatumia kwa kazi zake. BRELA imekuwa ikifanya kazi kwa ukaribu na waandishi katika majukumu mengi. Na nipende kuchukua nafasi kuwashukuru sana kwa kuwa mmekuwa nasi katika kila matukio ya taasisi. Changamoto kubwa katika eneo hili ni kubadilika kwa waandishi leo atakuja mwandishi ambae anaweledi wa uandishi habari za BRELA kutokana na uzoefu alionao Kesho atakuja mwandishi mpya ambae hajawahi kabisa kuandika habari yoyote ya BRELA.
2. Kwa upande wa Taasisi imekuwa na changamoto kubwa kwenye utekelezaji wa majukumu yake ambayo ni uelewa mdogo wa matumizi ya Tehama kwa baadhi ya wateja tunaowahudumia hasa waliopo maeneo ya wilayani na vijijini na uelewa wa Sheria za mbalimbali za Wakala ambapo imepelekea wananchi kutumia watu wa kati ambao baadhi yao hawana weledi wanaotambulika kama Vishoka.

**Ndugu Mgeni Rasmi**

Naomba nihitimishe kwa kusema kuwa matarajio yetu baada ya mafunzo ni kuwa mabalozi wazuri katika kuhabarisha shughuli mbalimbali za BRELA ili kuleta mageuzi katika jamii. Mfano zipo bunifu na vumbuzi mbalimbali zinafanyika katika jamii ila nyie mnapoandika masuala ya usajili wa Alama za Biashara na Huduma pamoja na Utoaji wa Hataza jamii itaona, itasikia na itasoma na kupelekea kuona umuhimu wa wao kulinda kazi zao ambazo mwisho wa zitaleta heshima katika taifa letu.

Pia BRELA itawatumia nyie kuwa mabalozi katika kuandika kazi za BRELA, kuanzia sasa tutawaweka kwenye kanzi data yetu popote tutakapokuwa tunatekeleza majukumu yetu basi nyie ndio tutakaowaalika ili kuja kufanya kazi na BRELA

Zaidi BRELA itatambua mchango wenu kwa namna mnavyohabarisha umma juu ya majukumu yake kwa kutoa Tuzo kwenu. Tuzo hizi zitatolewa kwa waandishi bora watakaoleta mchango chanya wa mabadiliko katika taasisi ikiwa ni kutambua mchango wao katika ukuaji wa taasisi

Hivyo niwaombe kupitia mafunzo haya muwatumie vizuri wakurugenzi watakaowajengea uwezo, muulize maswali yatakayosaidia wafanyabiashara wetu nchini kuweza kurasimisha biashara zao na kuweza kukuza pato la taifa

**Asanteni kwa kunisikiliza**

**xxxxxxxxxx**